สมเด็จพระเจ้าอยู่หัวทรงขอบใจทุกภาคส่วนที่มีส่วนร่วมในงานพระราชพิธีถวายพระเพลิงพระบรมศพ
บัดนี้ การพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร เมื่อวันที่ 25 ถึง 29 ตุลาคม 2560 ได้แล้วเสร็จอย่างสมบูรณ์และสมพระเกียรติยิ่ง ด้วยความร่วมมือร่วมใจของทุกภาคส่วน ทั้งภาครัฐ และภาคเอกชน ตลอดจนประชาชนทุกหมู่เหล่า  ซึ่งต่างตั้งใจกระทำการทุกอย่างโดยเต็มกำลังสติปัญญาความสามารถ เพื่อสนองพระมหากรุณาธิคุณ
		จึงขอขอบใจทุกท่านเป็นอย่างยิ่ง ทั้งผู้ที่ปฏิบัติหน้าที่ในงานพระราชพิธีถวายพระเพลิงพระบรมศพ  ทั้งผู้ที่อุทิศตนบำเพ็ญประโยชน์เป็นจิตอาสาเฉพาะกิจ หรือแม้มิได้เป็นจิตอาสา แต่ก็เต็มใจช่วยเหลืองานพระราชพิธีทุกด้าน  รวมทั้งผู้ที่อุตสาหะมาร่วมงานพระราชพิธี  ในตลอดเส้นทางเคลื่อนริ้วขบวนพระบรมราชอิสริยยศ และที่พระเมรุมาศจำลอง กับซุ้มถวายดอกไม้จันทน์ทุกแห่งทั้งในประเทศและต่างประเทศ ตลอดถึงผู้ที่ไม่ว่าจะอยู่แห่งหนใดที่ต่างระลึกมั่นในพระมหากรุณาธิคุณ ก็ส่งใจมาร่วมเป็นหนึ่งเดียวกัน เพื่อส่งเสด็จสู่สวรรคาลัยด้วยความจงรักภักดี
		ความสามัคคีพร้อมเพรียงกันในการสนองพระมหากรุณาธิคุณครั้งนี้ นับเป็นการแสดงความกตัญญูกตเวทีอย่างสูงสุด  และเป็นเครื่องยืนยันอย่างสำคัญว่า แม้พระบาทสมเด็จพระปรมินทรมหาภูมิพลอดุลยเดช บรมนาถบพิตร จะเสด็จสวรรคตล่วงไปแล้ว แต่จะทรงสถิตอยู่ในใจของประชาชนชาวไทย ที่จดจำรำลึกถึงพระมหากรุณาธิคุณตลอดไปไม่มีวันเสื่อมคลาย
		พระปรมาภิไธย 25 พฤศจิกายน 2560

		ทั้งนี้ สมเด็จพระเจ้าอยู่หัว ได้พระราชทานภาพวาดการ์ตูนฝีพระหัตถ์ประกอบ โดยที่ด้านบน ทางมุมซ้ายเป็นพระปรมาภิไธย วปร.  ถัดมาเป็นภาพการ์ตูนพระบรมสาทิสลักษณ์ พระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงโบกพระหัตถ์ และทรงถือแผนที่ กับคล้องกล้องถ่ายภาพที่พระศอ  และมีข้อความ ธ สถิตในดวงใจ ไทยนิรันดร์  กับภาพการ์ตูนทหาร และจิตอาสาถือพานดอกไม้จันทน์ 
		ส่วนด้านล่าง เป็นภาพการ์ตูนการปฏิบัติงานของจิตอาสา ทั้งการบริการน้ำดื่ม ครัวจิตอาสา การเก็บขยะ หน่วยแพทย์ บริการรถเข็น และงานจราจร